রেজা পাহলভি

**রেজা পাহলভি** (জন্ম ৩১ অক্টোবর ১৯৬০) একজন ইরানি রাজনীতিক ও ভিন্নমতাবলম্বী। তিনি পাহলভি রাজবংশের সদস্য এবং ইরানের শেষ শাহ মোহাম্মদ রেজা পাহলভি ও ফারাহ দিবার জ্যেষ্ঠ পুত্র। তিনি ইরানের ইসলামি প্রজাতন্ত্রের সরকার-বিরোধী ইরানি বিরোধী আন্দোলনের অন্যতম প্রধান ব্যক্তিত্ব।

রেজা পাহলভির জন্ম তেহরান, ইরানে। ১৯৬৭ সালে তার পিতার অভিষেকের সময় তাকে আনুষ্ঠানিকভাবে ইরানের যুবরাজ ঘোষণা করা হয়। তিনি ইম্পেরিয়াল ইরানি বিমান বাহিনীর ক্যাডেট ছিলেন। ১৯৭৮ সালে পাইলট প্রশিক্ষণের জন্য তিনি যুক্তরাষ্ট্রের রিস এয়ার ফোর্স বেস-এ যান। পরবর্তী বছর রুহুল্লাহ খোমেনির নেতৃত্বে সংঘটিত ইরানি বিপ্লবের ফলে তার পিতা ক্ষমতাচ্যুত হন এবং ইরানে রাজতন্ত্রের অবসান ঘটে।

১৯৮০ সালে মিশরের কায়রো শহরে নির্বাসনে তার পিতার মৃত্যুর পর রেজা পাহলভি নিজেকে ইরানের শাহ হিসেবে ঘোষণা করেন। তিনি নিজেকে "**রেজা শাহ দ্বিতীয়**" নামে অভিহিত করেন। এরপর থেকে তিনি বিদেশে অবস্থান করে ইসলামি প্রজাতন্ত্রবিরোধী রাজনৈতিক কর্মকাণ্ডে সক্রিয়ভাবে অংশ নিয়ে আসছেন। ২০২৬ সাল পর্যন্ত তিনি যুক্তরাষ্ট্রের পোটোম্যাক, মেরিল্যান্ডে বসবাস করছেন।

২০১৩ সালে তিনি ইরান ন্যাশনাল কাউন্সিল (আইএনসি) সহ-প্রতিষ্ঠা করেন। আদর্শগতভাবে তিনি উদার গণতন্ত্র ও সাংবিধানিক রাজতন্ত্র সমর্থন করেন। তিনি ইরানের ভবিষ্যৎ শাসনব্যবস্থা নির্ধারণে একটি গণভোট আয়োজনের পক্ষে মত প্রকাশ করেছেন। রেজা পাহলভি একাধিকবার ইসলামি প্রজাতন্ত্রের বিরুদ্ধে প্রতিবাদের আহ্বান জানিয়েছেন এবং বর্তমান সরকারকে ক্ষমতা থেকে অপসারণের দাবি করেছেন। তিনি আরও মনে করেন, ইরানকে পশ্চিমা বিশ্ব ও ইসরায়েল-এর মিত্র হওয়া উচিত।

## শৈশব ও শিক্ষা
রেজা পাহলভির জন্ম তেহরানে। তিনি ইরানের শাহ মোহাম্মদ রেজা পাহলভি এবং শাহবানু ফারাহ পাহলভির জ্যেষ্ঠ পুত্র। তার ভাইবোনদের মধ্যে ছিলেন তার বোন ফারাহনাজ, ভাই আলি রেজা এবং বোন লেইলা। এছাড়া তার সৎবোন ছিলেন শাহনাজ।

তার জন্মের সময় শাহ ৯৮ জন রাজনৈতিক বন্দীকে ক্ষমা করেন এবং সরকার আয়কর ২০ শতাংশ কমানোর ঘোষণা দেয়। তিনি ‘‘রেজা পাহলভি স্কুল’’ নামে পরিচিত একটি বেসরকারি বিদ্যালয়ে পড়াশোনা করেন। বিদ্যালয়টি রাজপ্রাসাদের ভেতরে অবস্থিত ছিল এবং কেবল রাজপরিবার ও দরবার-সংশ্লিষ্টদের জন্য নির্ধারিত ছিল। তিনি পাইলট হিসেবে প্রশিক্ষণ গ্রহণ করেন। ১১ বছর বয়সে তিনি তার প্রথম একক উড্ডয়ন সম্পন্ন করেন এবং এক বছর পর পাইলট লাইসেন্স অর্জন করেন।

কৈশোরকালে তিনি একজন আগ্রহী ফুটবল খেলোয়াড় ও দর্শক ছিলেন। তিনি রাজধানীর ফুটবল ক্লাব এস্তেগলাল-এর সমর্থক ছিলেন, যা সে সময় ‘‘তাজ’’ () নামে পরিচিত ছিল। তার এই সমর্থন ইরানের জাতীয় বেতার ও টেলিভিশনে সম্প্রচারিত হয়। তার জন্মদিন উপলক্ষে আয়োজিত বার্ষিক সমাবেশগুলোতে ক্লাবটি অংশ নিত, যার মাধ্যমে ক্লাবটির সঙ্গে পাহলভি শাসনব্যবস্থার যোগসূত্র স্থাপিত হয়। তিনি একই সঙ্গে তাজ আবাদান ফুটবল ক্লাব-এরও সমর্থক ছিলেন, যা সে সময়ের আরেকটি ইরানি ফুটবল দল।

ইম্পেরিয়াল ইরানি বিমান বাহিনীর ক্যাডেট হিসেবে তিনি ১৯৭৮ সালের আগস্ট মাসে পাইলট প্রশিক্ষণ চালিয়ে যেতে যুক্তরাষ্ট্রে যান। তিনি টেক্সাস অঙ্গরাজ্যের সাবেক রিস বিমান ঘাঁটিতে এক বছর মেয়াদি পাইলট প্রশিক্ষণ কর্মসূচিতে অংশ নেন। এই কর্মসূচিতে মোট ৪৩ জন ক্যাডেট পাইলট ছিলেন এবং এতে সেসনা টি-৩৭ টুইট ও নর্থরপ টি-৩৮ ট্যালন প্রশিক্ষণ বিমান চালনার অন্তর্ভুক্ত ছিল। ইরানি বিপ্লবের কারণে নির্ধারিত সময়ের প্রায় চার মাস আগে, ১৯৭৯ সালের মার্চ মাসে তিনি ওই ঘাঁটি ত্যাগ করেন।

১৯৭৯ সালের সেপ্টেম্বর মাসে রেজা পাহলভি উইলিয়ামস কলেজে পড়াশোনা শুরু করেন, তবে ১৯৮০ সালে সেখান থেকে পড়াশোনা বন্ধ করেন। পরে তিনি কায়রোর আমেরিকান বিশ্ববিদ্যালয়ে রাষ্ট্রবিজ্ঞান বিষয়ে ভর্তি হন, তবে তার উপস্থিতি নিয়মিত ছিল না। ১৯৮১ সালে প্রকাশিত প্রতিবেদনে জানানো হয়, তিনি ওই কর্মসূচি থেকে সরে এসে ইরানি অধ্যাপকদের সঙ্গে ব্যক্তিগতভাবে পড়াশোনা চালিয়ে যান। তার অধ্যয়নের মূল বিষয় ছিল পারস্য সংস্কৃতি ও ইতিহাস, দর্শন এবং ইরানের তেল শিল্প।

১৯৮৫ সালে তিনি দক্ষিণ ক্যালিফোর্নিয়া বিশ্ববিদ্যালয় থেকে দূরশিক্ষণ পদ্ধতিতে রাষ্ট্রবিজ্ঞান বিষয়ে বিজ্ঞান স্নাতক ডিগ্রি অর্জন করেন। মাতৃভাষা ফারসি ছাড়াও তিনি ইংরেজি ও ফরাসি ভাষায় সাবলীল।

## নির্বাসনে রাজনৈতিক কার্যক্রম
১৯৮০ সালের মার্চ মাসে রেজা পাহলভি তার পরিবারের সঙ্গে মিশরের কায়রো শহরে যান। তার পিতা মোহাম্মদ রেজা পাহলভি যখন গুরুতর অসুস্থ ছিলেন এবং জীবনের শেষ পর্যায়ে ছিলেন, তখন বিভিন্ন সংবাদমাধ্যমে জানানো হয় যে কিছু রাজতন্ত্রপন্থী গোষ্ঠী শাহকে পরামর্শ দিয়েছিল রেজাকে বাদ দিয়ে তার কনিষ্ঠ পুত্র আলি রেজাকে (যার বয়স তখন ১৩ বছর) উত্তরাধিকারী করার এবং একটি রিজেন্সি কাউন্সিল গঠনের। তাদের যুক্তি ছিল, রেজার পটভূমি, প্রশিক্ষণ ও জনজীবনের প্রতি আগ্রহ উত্তরাধিকারী হওয়ার জন্য যথেষ্ট নয়। শাহ এই প্রস্তাব প্রত্যাখ্যান করেন এবং নিজে সিংহাসন ত্যাগ করে তার দুই পুত্রের একজনকে উত্তরাধিকারী করার সিদ্ধান্ত নেন বলে ধারণা করা হয়।

১৯৮০ সালের ২৭ জুলাই শাহের মৃত্যুর পর ফারাহ পাহলভি নিজেকে প্রতীকীভাবে রিজেন্ট ঘোষণা করেন। একই বছরের ৩১ অক্টোবর, নিজের ২০তম জন্মদিনে রেজা পাহলভি নিজেকে ইরানের নতুন শাহ হিসেবে ঘোষণা করেন এবং ‘‘দ্বিতীয় রেজা শাহ’’ নাম গ্রহণ করেন। তিনি নিজেকে পাহলভি রাজবংশের সিংহাসনের বৈধ উত্তরাধিকারী হিসেবে দাবি করেন। এর পরপরই মার্কিন পররাষ্ট্র দপ্তরের মুখপাত্র জন ট্রাটনার এক বিবৃতিতে জানান যে মার্কিন সরকার রেজা পাহলভিকে সমর্থন করার কোনো অভিপ্রায় রাখে না এবং তারা বিপ্লবোত্তর ইরানের ইসলামি প্রজাতন্ত্রের সরকারকে স্বীকৃতি দিয়েছে।

১৯৮১ সালে রেজা পাহলভি কুব্বেহ প্রাসাদে অবস্থান করেন এবং রাজতন্ত্রপন্থী গোষ্ঠীগুলোর সঙ্গে ঘনিষ্ঠ সম্পর্ক গড়ে তোলেন। তবে বামপন্থী ভিন্নমতাবলম্বীসহ অন্যান্য বিরোধী গোষ্ঠীর কাছ থেকে তিনি প্রত্যাখ্যানের সম্মুখীন হন। মার্চ মাসে তিনি পারস্য নববর্ষ উপলক্ষে একটি বিবৃতি দেন। সেখানে তিনি ইরানি সরকারের সব বিরোধী পক্ষকে তার নেতৃত্বে ঐক্যবদ্ধ হয়ে ‘‘জাতীয় প্রতিরোধ’’ গড়ে তোলার আহ্বান জানান। তবুও, রাষ্ট্রপতি আবোলহাসান বানিসাদরকে অপসারণ এবং জুন মাসে হত্যাকাণ্ডে ইরানের প্রধান বিচারপতি মোহাম্মদ বেহেশতিসহ বহু কর্মকর্তার নিহত হওয়ার ঘটনায় তিনি নীরব থাকেন। আগস্ট মাসে রেজা পাহলভি ঘোষণা করেন যে তিনি গোপনে ইরানি সরকার উৎখাতের পরিকল্পনা করছিলেন। তিনি বলেন, ‘‘এতদিন আমি এসব সমন্বিত পরিকল্পনার কথা প্রকাশ করতে চাইনি, কারণ এতে আমাদের সেরা সন্তানদের জীবন বিপন্ন হতে পারত। আমাদের অনেক কার্যক্রম আপনাদের অজানা ছিল, তবে আমি আপনাদের আশ্বস্ত করতে চাই যে ইরানকে রক্ষার জন্য প্রয়োজনীয় পদক্ষেপ সুশৃঙ্খলভাবে নেওয়া হচ্ছে।’’

১৯৮২ সালে ইয়াকভ নিমরোদি বিবিসিকে দেওয়া এক রেডিও সাক্ষাৎকারে জানান যে তিনি অ্যাডলফ শুইমার ও আদনান খাশোগির সঙ্গে রেজা পাহলভি এবং জেনারেল সাঈদ রাজভানির সহযোগিতায় একটি অভ্যুত্থানের পরিকল্পনায় যুক্ত ছিলেন, যার উদ্দেশ্য ছিল রেজা পাহলভিকে ইরানে ক্ষমতায় বসানো। স্যামুয়েল সেগেভ-এর মতে, এই পরিকল্পনায় সিআইএ এবং ইসরায়েলি মন্ত্রিসভার অনুমোদন ছিল, তবে ১৯৮৩ সালে ইসরায়েলের প্রধানমন্ত্রী মেনাহেম বেগিন পদত্যাগ করার পর ইতজাক শামির-এর নেতৃত্বাধীন নতুন সরকার এটি বাতিল করে। তাদের মতে, ‘‘ইসরায়েলের নতুন কোনো অভিযানে জড়ানো উচিত নয়’’।

১৯৮৬ সালের ১ মে রেজা পাহলভি প্রকাশ করেন যে তিনি ইরানে পুনরায় সাংবিধানিক রাজতন্ত্র প্রতিষ্ঠার লক্ষ্যে একটি নির্বাসিত সরকার গঠন করেছেন।

বিদেশে অবস্থানরত একজন ইরানি হিসেবে রেজা পাহলভি মানবাধিকার, গণতন্ত্র এবং ইরানের ভেতরে ও বাইরে থাকা ইরানিদের ঐক্যের পক্ষে প্রচার চালিয়ে আসছেন। তার ওয়েবসাইটে তিনি ইরানে ধর্ম ও রাষ্ট্রের পৃথকীকরণ এবং ‘‘সব স্বাধীনতাকামী ব্যক্তি ও রাজনৈতিক মতাদর্শের জন্য’’ অবাধ ও সুষ্ঠু নির্বাচনের আহ্বান জানিয়েছেন। তিনি গণতান্ত্রিক লক্ষ্যকে সমর্থনকারী সব গোষ্ঠীকে একটি ধর্মনিরপেক্ষ ও গণতান্ত্রিক ইরানি সরকার প্রতিষ্ঠার জন্য একসঙ্গে কাজ করার অনুরোধ জানান।

২০১৮ সালের ডিসেম্বর মাসে ওয়াশিংটন ইনস্টিটিউট ফর নিয়ার ইস্ট পলিসিতে দেওয়া এক উপস্থাপনায় রেজা পাহলভি ইসলামপন্থী শাসনের পরিবর্তে ধর্মনিরপেক্ষ গণতন্ত্র প্রতিষ্ঠায় ইরানের জনগণকে সামরিক নয়—এমন সহায়তার আহ্বান জানান। এক প্রতিবেদনে বলা হয়, তিনি ‘‘খোলাখুলিভাবে ময়ূর সিংহাসন পুনঃপ্রতিষ্ঠার ডাক দিচ্ছেন না’’; বরং নিজেকে একজন রাজনীতিবিদের চেয়ে প্রতীক হিসেবে উপস্থাপন করছেন, যদিও তিনি বলেছেন যে ‘‘দেশের সেবায় তিনি প্রস্তুত’’।

২০২২ সালে আবাদান ভবন ধস–পরবর্তী ইরানজুড়ে সরকারবিরোধী বিক্ষোভ চলাকালে রেজা পাহলভি ভবিষ্যদ্বাণী করেন যে ইসলামি শাসনব্যবস্থা শিগগিরই ভেঙে পড়বে। তার মতে, ইউক্রেন ইন্টারন্যাশনাল এয়ারলাইন্স ফ্লাইট ৭৫২ ভূপাতিত হওয়া, বিদেশি কোভিড-১৯ টিকা ও পরীক্ষার আমদানি নিষিদ্ধকরণ এবং খাদ্যপণ্যের মূল্যবৃদ্ধির মতো ঘটনা অপ্রয়োজনীয় মৃত্যুর কারণ হয়েছে এবং সরকারের অব্যবস্থাপনার বিরুদ্ধে জনরোষ বাড়িয়েছে। তিনি ইসলামি প্রজাতন্ত্রের বিরোধী হলেও সরকারের অধীনে কর্মরত ইরানি সশস্ত্র বাহিনীর সদস্যদের শান্তিপূর্ণভাবে প্রতিরোধ গড়ে তোলার আহ্বান জানান এবং শাসনের বিরুদ্ধে সমন্বিত অবস্থান নেওয়ার কথা বলেন। রাজতন্ত্র পুনঃপ্রতিষ্ঠার দাবিতে বিক্ষোভকারীদের স্লোগানের কথা স্বীকার করলেও তিনি বলেন, ‘‘ইরানি জনগণের আস্থার জবাবে আমার সবচেয়ে গুরুত্বপূর্ণ কাজ হলো তাদের কণ্ঠকে শক্তিশালী করা। আমি তাদের কী করতে হবে তা বলি না। আমি কোনো রাজনৈতিক নেতা নই।’’

২০২৩ সালের ফেব্রুয়ারিতে দ্য ডেইলি টেলিগ্রাফ-কে দেওয়া এক সাক্ষাৎকারে রেজা পাহলভি ব্রিটিশ ও ইউরোপীয় সরকারগুলোর প্রতি ইসলামি বিপ্লবী রক্ষীবাহিনীকে নিষিদ্ধ ঘোষণার আহ্বান জানান। তার মতে, এটি হবে ‘‘শাসনের সবচেয়ে বড় দাঁত উপড়ে ফেলার মতো’’ পদক্ষেপ। তিনি আরও বলেন, ইরানি সংস্কারবাদীরা এখন শাসন পরিবর্তনের বদলে পুরো ব্যবস্থা উৎখাতের পক্ষে অবস্থান নেওয়ায় ইসলামি প্রজাতন্ত্রের পতনের সম্ভাবনা আগের যেকোনো সময়ের চেয়ে বেশি। অনেক ভিন্নমতাবলম্বী তাকে নতুন সরকার গঠনে মুখ্য ভূমিকা পালনের আহ্বান জানালেও তিনি বলেন, সিংহাসন পুনঃপ্রতিষ্ঠার সিদ্ধান্ত ইরানের জনগণের ওপরই ছেড়ে দেবেন এবং শাসন পতনের পর তিনি কোনো নির্বাচিত পদে প্রতিদ্বন্দ্বিতা করবেন না। তিনি আরও মত দেন যে ভবিষ্যতের ধর্মনিরপেক্ষ ও উদার গণতান্ত্রিক ইরানে সবচেয়ে বড় চ্যালেঞ্জ হবে সামরিক বাহিনীর নিয়ন্ত্রণ এবং শাসনামলের কর্মকর্তাদের বিচার। তিনি বলেন, মানবাধিকার লঙ্ঘনের জন্য শীর্ষ কর্মকর্তাদের বিচার হওয়া উচিত, তবে নিম্নপদস্থদের ক্ষমা করে সমাজে পুনর্গঠনের সুযোগ দেওয়া যেতে পারে। উদাহরণ হিসেবে তিনি নুরেমবার্গ বিচার এবং দক্ষিণ আফ্রিকার ট্রুথ অ্যান্ড রিকনসিলিয়েশন কমিশন–এর কথা উল্লেখ করেন।

২০২৩ সালের মার্চ মাসে রেজা পাহলভি যুক্তরাজ্য সফর করেন এবং অক্সফোর্ড ইউনিয়নে ভাষণ দেন। তিনি বলেন, ‘‘ধর্মনিরপেক্ষতা গণতন্ত্রের পূর্বশর্ত’’ এবং ধর্মীয় স্বাধীনতা স্বীকার না করায় ইসলামি শাসনব্যবস্থাগুলো ব্যর্থ হয়। তিনি ইরানে ইন্টারনেট ব্যবহারের অধিকার পুনর্বহালের আহ্বান জানান এবং অহিংস পদ্ধতিতে সরকার উৎখাতের পক্ষে মত দেন। ভাষণের সময় বাইরে তার সমর্থনে বড় ধরনের বিক্ষোভ অনুষ্ঠিত হয়, যেখানে তার পুনঃপ্রতিষ্ঠার দাবি জানানো হয়।

২০২৩ সালের ১৭ এপ্রিল তিনি ও তার স্ত্রী ইয়াসমিন ইসরায়েল সফর করেন, যার উদ্দেশ্য ছিল ‘‘ইরান ও ইসরায়েলের মধ্যকার ঐতিহাসিক সম্পর্ক পুনর্গঠন’’। ইসরায়েলে পৌঁছে তিনি ওয়েস্টার্ন ওয়াল ও ইয়াদ ভাশেম পরিদর্শন করেন এবং ইয়োম হাশোয়া উপলক্ষে শ্রদ্ধা জানান। তিনি ইসরায়েলের রাষ্ট্রপতি ইসাক হার্জোগ এবং ইসরায়েলের প্রধানমন্ত্রী বেনিয়ামিন নেতানিয়াহুর সঙ্গে সাক্ষাৎ করেন। এছাড়া তিনি পশ্চিম তীরের ইফরাত বসতিতে ডি পরিবারের বাসভবনে গিয়ে সমবেদনা জানান। পাসওভার উৎসবকালে সন্ত্রাসী হামলায় বোন মাইয়া ও রিনা এবং তাদের মা লুসির মৃত্যুর পর তিনি এই সাক্ষাৎ করেন।

### উত্তরাধিকার
রেজা পাহলভি দ্বিতীয় তার প্রয়াত পিতার উত্তরাধিকার সূত্রে সিংহাসনের প্রথম দাবিদার। তার কনিষ্ঠ ভাই আলি-রেজা পাহলভি দ্বিতীয় ২০১১ সালে আত্মহত্যার মাধ্যমে মৃত্যুবরণ করা পর্যন্ত উত্তরাধিকার ক্রমে দ্বিতীয় স্থানে ছিলেন। রেজা পাহলভির জন্মের আগে যুবরাজের চাচাতো ভাই প্যাট্রিক আলি পাহলভি সম্ভাব্য উত্তরাধিকারী হিসেবে বিবেচিত ছিলেন।

২০১৯ সালের ফেব্রুয়ারি মাসে রেজা পাহলভি ‘‘ইরানের ফিনিক্স প্রকল্প’’ উদ্যোগটি চালু করেন। ন্যাশনাল ইন্টারেস্ট-এর মতে, এই উদ্যোগের উদ্দেশ্য ছিল ‘‘ধর্মীয় শাসন-পরবর্তী ইরানের জন্য একটি অভিন্ন দৃষ্টিভঙ্গির ভিত্তিতে বিরোধী শক্তিগুলোর বিভিন্ন ধারাকে একত্রিত করা’’।

### ইরানের অভ্যন্তরে
২০০৯ সালে ব্রুকিংস ইনস্টিটিউশন প্রকাশিত একটি প্রতিবেদনে বলা হয়, ইরানের ভেতরে রেজা পাহলভির কোনো সুসংগঠিত সমর্থকগোষ্ঠী নেই। কারণ ইরানেই কার্যকর কোনো রাজতন্ত্রপন্থী আন্দোলন বিদ্যমান ছিল না। প্রতিবেদনে আরও বলা হয়, রেজা পাহলভির সঙ্গে ‘‘সংস্কার আন্দোলনের মূল ভিত্তি গঠনকারী বুদ্ধিজীবী ও শিক্ষার্থীদের খুব কম মিল রয়েছে’’।

২০১৭–১৮ সালের ইরানি বিক্ষোভ চলাকালে সামাজিক যোগাযোগমাধ্যমে ছড়িয়ে পড়া কিছু ভিডিওতে বিক্ষোভকারীদের তার দাদার পক্ষে স্লোগান দিতে এবং তার প্রত্যাবর্তনের দাবি জানাতে দেখা যায়। অনেক ক্ষেত্রে ভিডিওগুলোতে দেখা যায়, রাজতন্ত্রপন্থী স্লোগান উঠলে ভিড়ের অন্য অংশ সেগুলোকে চিৎকার করে চাপা দেওয়ার চেষ্টা করে।

২০২৩ সালের জানুয়ারিতে নিউইয়র্কভিত্তিক ইরানি গবেষক ও লেখক আরাশ আজিজি মন্তব্য করেন যে সামাজিক যোগাযোগমাধ্যম ও প্রকাশ্য বিক্ষোভে তরুণ ইরানিদের মধ্যে রেজা পাহলভির প্রতি সমর্থন আগের তুলনায় আরও দৃশ্যমান হয়ে উঠেছে। তার মতে, ‘‘ইরানকে নিরপেক্ষভাবে পর্যবেক্ষণ করলে দেখা যায়, ইরানি সমাজে রেজা পাহলভির একটি নির্দিষ্ট মাত্রার সমর্থন রয়েছে, যদিও এই সমর্থনের বিস্তৃতি কতটা তা নির্ধারণ করা কঠিন’’। তিনি আরও উল্লেখ করেন, শাহ আমলে কারাবন্দী থাকা সংগীতশিল্পী দারিউশ এগবালি, অভিনেত্রী শোহরেহ আগদাশলু, অভিনেতা হামিদ ফারোখনেজাদ এবং অলিম্পিয়ান কিমিয়া আলিজাদেহসহ একাধিক ইরানি ভিন্নমতাবলম্বী কর্মী ও তারকা রেজা পাহলভিকে সরকারবিরোধী আন্দোলনগুলোকে ঐক্যবদ্ধ করার প্রতীকী ব্যক্তিত্ব হিসেবে সমর্থন জানিয়েছেন।

স্পেনের বেসরকারি ক্যাথলিক গবেষণা বিশ্ববিদ্যালয় নাভারা বিশ্ববিদ্যালয় ২০২৩ সালে প্রকাশিত একটি প্রবন্ধে জানায় যে ইরানের ভেতরেও রেজা পাহলভির প্রতি সমর্থন বিদ্যমান রয়েছে। ২০২৪ সালে একটি মার্কিন গবেষণা প্রতিষ্ঠান পরিচালিত এক জরিপে দেখা যায়, প্রায় ৮০ শতাংশ ইরানি বর্তমান ইসলামি প্রজাতন্ত্রের নেতৃত্বের তুলনায় রেজা পাহলভিকে বেশি পছন্দ করেন।

### ইরানি প্রবাসীদের মধ্যে
২০০৬ সালে *[[দ্য নিউ ইয়র্কার]]*–এ প্রকাশিত এক লেখায় কনি ব্রুক উল্লেখ করেন যে যুক্তরাষ্ট্রের লস অ্যাঞ্জেলেস শহরে প্রায় ৬ লক্ষ ইরানি প্রবাসী বসবাস করেন এবং শহরটি রাজতন্ত্রপন্থীদের একটি শক্ত ঘাঁটি হিসেবে পরিচিত।

২০১৩ সালে জর্জ মেসন বিশ্ববিদ্যালয়–এর সামাজিক বিজ্ঞান গবেষণা কেন্দ্র পরিচালিত ইরানি-আমেরিকানদের ওপর একটি জরিপে দেখা যায়, অংশগ্রহণকারীদের ৮৫ শতাংশ কোনো ইরানি বিরোধী গোষ্ঠী বা ব্যক্তিত্বকে সমর্থন করেন না। অবশিষ্ট ১৫ শতাংশের মধ্যে যারা সমর্থন প্রকাশ করেছিলেন, তাদের ২০ শতাংশ রেজা পাহলভির পক্ষে অবস্থান নেন।

### মাহসা আমিনি বিক্ষোভের সময় সমর্থন
২০২৩ সালে রেজা পাহলভিকে একটি রূপান্তরকালীন প্রক্রিয়ার প্রতিনিধি হিসেবে সমর্থন জোগাড়ের সাম্প্রতিক এক প্রচেষ্টার অংশ হিসেবে চেঞ্জ ডট অর্গ প্ল্যাটফর্মে একটি পিটিশন তৈরি করা হয়। এই পিটিশনে ৪ লক্ষ ৬০ হাজারেরও বেশি স্বাক্ষর সংগ্রহ করা হয়।

২০২৩ সালের ১১ ফেব্রুয়ারি, ইসলামি প্রজাতন্ত্র প্রতিষ্ঠার ৪৪তম বার্ষিকীতে, রেজা পাহলভি বিশ্বজুড়ে ইরানিদের ইসলামি প্রজাতন্ত্রের বিরুদ্ধে বিক্ষোভে অংশ নেওয়ার আহ্বান জানান। এর ফলে যুক্তরাষ্ট্র, ইউরোপ, অস্ট্রেলিয়া ও কানাডার বিভিন্ন শহরে সমাবেশ অনুষ্ঠিত হয়। রেজা পাহলভি নিজেও লস অ্যাঞ্জেলেসে অনুষ্ঠিত একটি সমাবেশে অংশ নেন, যেখানে ৮০ হাজারেরও বেশি মানুষের উপস্থিতি ছিল।

#### ২০২৪ সালের জুলাইয়ের ভাষণ
২০২৪ সালের জুলাই মাসে রেজা পাহলভিকে ওয়াশিংটন ডিসিতে অনুষ্ঠিত ন্যাশনাল কনজারভেটিজম সম্মেলনে বক্তব্য দেওয়ার জন্য আমন্ত্রণ জানানো হয়। তার ভাষণে তিনি ইরানি বিপ্লবের পর মধ্যপ্রাচ্য ও পশ্চিমা দেশগুলোতে উগ্র ইসলামবাদের বিস্তারের জন্য ইরানি শাসনব্যবস্থাকে দায়ী করেন এবং বলেন যে নিকট ভবিষ্যতে ইরানিরাই ইরানকে পুনরুদ্ধার করবে। তিনি আরও দাবি করেন যে মাসুদ পেজেশকিয়ান হিজবুল্লাহর সঙ্গে ঘনিষ্ঠতার কারণে কোনোভাবেই একজন ‘‘মধ্যপন্থী’’ রাজনীতিক নন। তিনি যুক্তরাষ্ট্রকে ইরানি শাসনের বিরুদ্ধে সামরিক অভিযান না চালানোর আহ্বান জানান এবং বলেন, ‘‘যে সমস্যার সূচনা ইরানে হয়েছে, তার সমাধানও ইরানেই হতে হবে’’। তিনি উপসংহারে বলেন, ‘‘শিগগিরই মুক্ত হতে চলা ইরান আপনাদের পৃষ্ঠপোষকতা চায় না, বরং অংশীদারত্ব চায়। তারা আপনাদের অর্থ চায় না, তারা আপনাদের বন্ধুত্ব চায়।’’

*দ্য ডেইলি টেলিগ্রাফ*–এ প্রকাশিত একটি প্রবন্ধে তিনি যুক্তরাজ্য সরকারের প্রতি আহ্বান জানান, যেন ইসলামি বিপ্লবী রক্ষীবাহিনীকে সন্ত্রাসী সংগঠন হিসেবে তালিকাভুক্ত করা হয়। তিনি এর কারণ হিসেবে হিজবুল্লাহ, হামাস ও হুথিদের অর্থায়ন এবং জান, জীবন, স্বাধীনতা আন্দোলন দমনের কথা উল্লেখ করেন।

### ২০২৪–২০২৫
২০২৪ সালের ১৪ নভেম্বর তারিখের এক বিবৃতিতে রেজা পাহলভি ইরানিদের ‘‘আমাদের প্রিয় ইরানকে পুনরুদ্ধার ও রক্ষা করার’’ আহ্বান জানান। তিনি বলেন, তিনি এই পরিবর্তনকে ‘‘পথনির্দেশ দিতে এবং রূপান্তরকালীন সময়ের নেতৃত্ব দিতে’’ প্রস্তুত। তবে তিনি ইসলামি প্রজাতন্ত্রের শাসন কীভাবে অপসারিত হতে পারে, সে বিষয়ে ‘‘সরাসরি কোনো দিকনির্দেশনা দেননি’’।

২০২৫ সালের জানুয়ারি ও ফেব্রুয়ারি মাসে তিনি যুক্তরাষ্ট্রের প্রেসিডেন্ট ডোনাল্ড ট্রাম্পকে ইসলামি প্রজাতন্ত্রের সঙ্গে এমন কোনো চুক্তিতে না যাওয়ার পরামর্শ দেন, যাতে নিষেধাজ্ঞা শিথিলের বিনিময়ে ইরানের পারমাণবিক কর্মসূচি সীমিত করা হয়।

২০২৫ সালের ইরান–ইসরায়েল যুদ্ধ চলাকালে ইরানে ইন্টারনেট বন্ধ করে দেওয়ার পর রেজা পাহলভি বলেন, এই পদক্ষেপ ‘‘শক্তির নয়, বরং আতঙ্কের লক্ষণ’’। একই সাক্ষাৎকারে তিনি ইরানের সামরিক অবকাঠামো ও সম্পদ—যেমন বিমানঘাঁটি ও যুদ্ধবিমান—ধ্বংস হওয়াকে একটি ক্ষতি হিসেবে দেখেন। তিনি বলেন, এই যুদ্ধ ইরানি জনগণের নয়, বরং খামেনির যুদ্ধ, এবং এর মূল্য দিচ্ছে ইরানি জনগণই।

২০২৫ সালের ২৩ ফেব্রুয়ারি *[[দ্য ডেইলি টেলিগ্রাফ]]*–কে দেওয়া এক সাক্ষাৎকারে রেজা পাহলভি ইউরোপ ও যুক্তরাষ্ট্রকে তেহরানে শাসনব্যবস্থার আসন্ন পতনের জন্য প্রস্তুত থাকার আহ্বান জানান।

#### মিউনিখ সম্মেলন ও ইরানি রূপান্তরকালীন সরকার গঠনের উদ্যোগ
২০২৫ সালের ফেব্রুয়ারিতে মিউনিখ নিরাপত্তা সম্মেলন রেজা পাহলভিকে অনুষ্ঠানে অংশগ্রহণের আমন্ত্রণ জানায়। তবে ইসলামি প্রজাতন্ত্রের চাপের মুখে সেই আমন্ত্রণ প্রত্যাহার করা হয়। এর পর অল্প সময়ের মধ্যেই তাকে আবার আমন্ত্রণ জানানো হলেও সেটিও বাতিল করা হয়। রেজা পাহলভি এই সিদ্ধান্তকে ‘‘ইরানি জনগণ ও জার্মানির গণতান্ত্রিক মূল্যবোধের প্রতি বিশ্বাসঘাতকতা’’ বলে আখ্যায়িত করেন। তিনি বলেন, ‘‘জার্মান সরকার কেবল ইরানি জনগণের কণ্ঠ রোধই করেনি, বরং সরাসরি ইসলামি প্রজাতন্ত্রের পাশে দাঁড়িয়েছে’’।

১৮ ফেব্রুয়ারি মিউনিখে অনুষ্ঠিত ‘‘মিউনিখ কনভার্জেন্স সামিট’’–এ, যেখানে একাধিক ইরানি বিরোধী সংগঠন অংশ নেয়, রেজা পাহলভি বলেন, ‘‘আজ আমাদের একমাত্র লক্ষ্য ইরানকে রক্ষা করা, আর ভবিষ্যতে আমাদের দায়িত্ব হবে ইরানে অবাধ নির্বাচন আয়োজন করা’’। তিনি আরও বলেন, ‘‘শাসনব্যবস্থার ভেতরে ভাঙন শুরু হয়েছে এবং তা আরও বিস্তৃত করতে হবে’’। তিনি জোর দিয়ে বলেন, নতুন কোনো বিরোধী সংগঠন তৈরির বদলে বিভিন্ন গোষ্ঠীর মধ্যে ‘‘সহযোগিতার একটি কাঠামো’’ গড়ে তোলাই হওয়া উচিত লক্ষ্য। তিনি আরও উল্লেখ করেন, ‘‘আমাদের ভবিষ্যৎ দায়িত্ব হবে গণপরিষদের মাধ্যমে জনগণের ভোটের ভিত্তিতে একটি গণতান্ত্রিক পথ নির্ধারণ করা—১৯৭৮ সালের অভিজ্ঞতার বিপরীতে—যেখানে ইরানের নতুন ব্যবস্থার বিষয়বস্তু ও চূড়ান্ত রূপ সম্পর্কে সব সম্ভাব্য বিকল্প স্বচ্ছভাবে আলোচনা করা হবে। গণপরিষদ প্রকল্প শিগগিরই জনগণের সামনে উপস্থাপন করা হবে, যাতে ব্যালট বাক্সের মাধ্যমে একটি জাতীয় গণভোটের রূপরেখা নির্ধারণ করা যায় এবং একটি গণতান্ত্রিক ও ধর্মনিরপেক্ষ ভবিষ্যৎ গড়ে তোলা যায়’’।

একই সময়ে রেজা পাহলভির সমর্থকদের একটি দল মিউনিখ নিরাপত্তা সম্মেলনের আশপাশে একটি প্রতিবাদ সমাবেশ আয়োজন করে। তারা ইসলামি প্রজাতন্ত্রের প্রতি ইউরোপীয় ইউনিয়নের, বিশেষ করে জার্মান সরকারের, আপসকামী নীতির বিরুদ্ধে বিক্ষোভ প্রদর্শন করে।

রেজা পাহলভি ইরানে বৈষম্য ও জ্বালানি সংকটের নিন্দা জানান। তিনি ইরানে নদী শুকিয়ে যাওয়া ও বায়ুদূষণের সমালোচনা করেন।

#### ইরান–ইসরায়েল যুদ্ধ
২০২৫ সালের ১৭ জুন, ইরান–ইসরায়েল যুদ্ধ চলাকালে রেজা পাহলভি এক বিবৃতিতে বলেন যে ইরানের ইসলামি প্রজাতন্ত্র ‘‘পতনের দ্বারপ্রান্তে’’ রয়েছে। তিনি বলেন, শাসনব্যবস্থার ভেতরে বিভাজন ও দলত্যাগ এর আসন্ন পতনের ইঙ্গিত দিচ্ছে। তিনি আশাবাদ প্রকাশ করেন যে দীর্ঘদিন ধরে দমন-পীড়নের বিরুদ্ধে প্রতিরোধ গড়ে তোলা ইরানি জনগণ শিগগিরই মুক্তি অর্জন করবে। তিনি ইরানি সামরিক ও নিরাপত্তা বাহিনীর সদস্যদের শাসনব্যবস্থা ত্যাগ করে জনগণের পরিবর্তনের আন্দোলনে যোগ দেওয়ার আহ্বান জানান।

ইরান–ইসরায়েল যুদ্ধ চলাকালে তার অবস্থান, বিশেষ করে ইসরায়েলি হামলাকে ‘‘একটি সুযোগ’’ হিসেবে উপস্থাপন করা, ইরানের বহু বিরোধী ব্যক্তিত্বের তীব্র সমালোচনার জন্ম দেয়। এর মধ্যে ইরানের কয়েকজন উচ্চপর্যায়ের রাজনৈতিক বন্দীও ছিলেন, যারা তাকে তার জন্মভূমির ‘‘বিশ্বাসঘাতক’’ বলে অভিহিত করেন। *[[আল জাজিরা]]* মন্তব্য করে যে তিনি ‘‘একমাত্র বিরোধী ব্যক্তিত্ব ছিলেন যিনি [ইসরায়েলের যুদ্ধকে] সমর্থন করেছিলেন’’ এবং এই অবস্থানের মাধ্যমে ‘‘তিনি একসময় যে সামান্য সমর্থন পেয়েছিলেন, তাও হারিয়ে ফেলতে পারেন’’।

### ২০২৫–২০২৬ সালের বিক্ষোভ

রেজা পাহলভি বিক্ষোভকারীদের প্রতি তার সমর্থন প্রকাশ করেন এবং নিরাপত্তা ও আইনশৃঙ্খলা রক্ষাকারী বাহিনীর সদস্যসহ সব ইরানিকে বিক্ষোভে যোগ দেওয়ার আহ্বান জানান। বিক্ষোভকারীদের অন্তত একটি অংশ তার আহ্বানে সাড়া দেয়। মিছিলকারীদের উচ্চারিত স্লোগানগুলোর একটি ছিল—‘‘এটাই শেষ লড়াই, পাহলভি ফিরে আসবে’’। *[[অ্যাসোসিয়েটেড প্রেস]]* জানায়, ‘‘রেজা পাহলভি বৃহস্পতিবার ও শুক্রবার স্থানীয় সময় রাত ৮টায় (গ্রিনিচ মান সময় ১৬:৩০) বিক্ষোভের ডাক দিয়েছিলেন। নির্ধারিত সময়ে তেহরানের বিভিন্ন মহল্লায় স্লোগান ধ্বনিত হতে শুরু করে। প্রত্যক্ষদর্শীদের মতে, স্লোগানগুলোর মধ্যে ছিল ‘স্বৈরশাসকের মৃত্যু হোক!’ এবং ‘ইসলামি প্রজাতন্ত্রের মৃত্যু হোক!’। ইরানের সঙ্গে সব ধরনের যোগাযোগ বিচ্ছিন্ন হওয়ার আগে হাজার হাজার মানুষকে রাস্তায় দেখা যায়’’।

## রাজনৈতিক মতাদর্শ
অস্ট্রেলিয়ার এবিসি নিউজ–এর প্রতিবেদন অনুযায়ী, রেজা পাহলভি একটি ধর্মনিরপেক্ষ, গণতান্ত্রিক ও উদারপন্থী ইরান প্রতিষ্ঠার পক্ষে বিশ্বাস পোষণ করেন।

রেজা পাহলভি বলেছেন, বর্তমান শাসনব্যবস্থা পতনের পর ইরানে দীর্ঘমেয়াদি নেতৃত্বের ভূমিকা গ্রহণ করার তার কোনো অভিপ্রায় নেই। তিনি বলেন, ইরানি জনগণকেই সিদ্ধান্ত নিতে হবে তারা কোন ধরনের শাসনব্যবস্থা চান—সাংবিধানিক রাজতন্ত্র নাকি প্রজাতন্ত্র। তিনি আরও বলেন, এই সিদ্ধান্ত গ্রহণের জন্য একটি গণভোট অনুষ্ঠিত হওয়া উচিত। রেজা পাহলভি জানান, ১৯৭৯ সালের ইসলামি বিপ্লবের পর তিনি এই সিদ্ধান্তে উপনীত হন যে ‘‘ধর্ম ও রাষ্ট্রের পৃথকীকরণ গণতান্ত্রিক ব্যবস্থার একটি মৌলিক নীতি এবং পূর্বশর্ত’’। তিনি BBC–কে দেওয়া এক সাক্ষাৎকারে বলেন, তিনি ব্যক্তিগতভাবে চান ইরান একটি প্রজাতন্ত্রে রূপ নিক, কারণ তার মতে এটি বেশি মেধাভিত্তিক শাসনব্যবস্থা।

১৫৮,০০০ ইরানির ওপর পরিচালিত একটি গামান (GAMAAN) জরিপ অনুযায়ী, ৮০ শতাংশ ইরানি ইসলামি প্রজাতন্ত্রের পরিবর্তে একটি গণতান্ত্রিক সরকার চান। একই জরিপে দেখা যায়, ইরানের জন্য একটি রূপান্তরকালীন সংহতি পরিষদ গঠনের ক্ষেত্রে ৩৪ জন প্রার্থীর মধ্যে রেজা পাহলভি সর্বাধিক সমর্থন পান এবং তার সমর্থনের হার ৩২ থেকে ৪০ শতাংশের মধ্যে ছিল।

রেজা পাহলভি ইরানের ভেতরে অধিক সহনশীলতার পক্ষে মত প্রকাশ করেছেন। তিনি যুক্তি দেন যে ক্ষমতার কেন্দ্রীকরণ এড়াতে নজরদারি ব্যবস্থা গড়ে তোলা এবং নাগরিক সমাজকে শক্তিশালী করা প্রয়োজন। তাকে ইরানের জন্য একটি গণতান্ত্রিক দৃষ্টিভঙ্গির পক্ষে অবস্থান নিতে দেখা যায়, যেখানে একটি গণপরিষদ গঠনের লক্ষ্যে অবাধ নির্বাচনের পক্ষে তিনি মত দেন। নাভারা বিশ্ববিদ্যালয়–এর মতে, রেজা পাহলভি ‘‘রাজতন্ত্র পুনঃপ্রতিষ্ঠার বিষয়ে নিজেকে আবদ্ধ করতে অস্বীকৃতি জানিয়েছেন’’। তিনি ইউরোপীয় সংসদের সদস্যদের জানান যে শাসনব্যবস্থার পতনের পর ইরান ইউরোপ ও পশ্চিমা বিশ্বের মিত্র হবে।

রেজা পাহলভি এবং ইরানি বিরোধী আন্দোলন গণতান্ত্রিক দেশগুলোর প্রতি আহ্বান জানিয়েছে, যেন তারা ইসলামি শাসন অপসারণ এবং ইরানে একটি ধর্মনিরপেক্ষ গণতন্ত্র প্রতিষ্ঠার লক্ষ্যে ইরানি বিরোধীদের প্রচেষ্টাকে সমর্থন করে। রেজা পাহলভি বলেন, তিনি ও বিরোধীরা ইরানের গণতান্ত্রিক আন্দোলনের প্রতিনিধি, যার কর্মীরা ইসলামি শাসনের অধীনে কারাবন্দী এবং নির্যাতনের শিকার হচ্ছেন। কিছু ইরানি কর্মীকে মৃত্যুদণ্ডও দেওয়া হয়েছে। তিনি ইরানের ভেতরে থাকা ভিন্নমতাবলম্বীদের সঙ্গে যোগাযোগ রাখছেন। তবে তার সমর্থনের প্রকৃত মাত্রা স্পষ্ট নয়। কিছু সূত্রে বলা হয়েছে, ইরানি রাজনীতির ইসলামি উদারপন্থী ধারা তথা সংস্কার আন্দোলনের মূল ভিত্তি গঠনকারীদের কাছ থেকে তিনি খুব কম সমর্থন পান।

ইরানি কর্মী ও সাংবাদিক হোমা সারশার–এর মতে, রেজা পাহলভি ‘‘তার বক্তব্যে ধারাবাহিকতা বজায় রেখেছেন’’। সারশারের মতে, তাকে একটি জোটের অংশ হওয়া উচিত। Foundation for Defense of Democracies–এর মতে, একজন প্রতিনিধিত্বশীল ব্যক্তিত্ব ইরানের বার্তা আন্তর্জাতিক পরিসরে আরও জোরালোভাবে তুলে ধরতে সহায়ক হতে পারেন।

ইসলামি শাসন পতনের পর সম্ভাব্য বিশৃঙ্খলার বিষয়ে রেজা পাহলভি বলেন, অন্যান্য দেশের মতো ইরান বিশৃঙ্খল রূপান্তরের পথে যাবে না, কারণ ইরান একটি প্রাচীন সভ্যতা। তিনি বলেন, ‘‘আমরা ইরাক বা আফগানিস্তান নই। আমরা হাজার বছরের ঐক্যসম্পন্ন একটি জাতি। আইনের শাসন ও ন্যায়বিচার থাকলে নৈরাজ্য হবে না’’। তিনি ওই সাক্ষাৎকারে বলেন, কোনো গৃহযুদ্ধ হবে না।

২০২৫ সালের জুন মাসে ইরান ইন্টারন্যাশনালকে দেওয়া এক সাক্ষাৎকারে রেজা পাহলভি প্রতিশ্রুতি দেন যে তিনি ‘‘আইনসম্মত একটি রূপান্তর’’ নিশ্চিত করবেন। তিনি বলেন, রূপান্তরকালীন ন্যায়বিচার–এর বিশেষজ্ঞরা ন্যায়সঙ্গত বিচার নিশ্চিত করবেন এবং প্রত্যেক অভিযুক্তের আত্মপক্ষ সমর্থনের অধিকার থাকবে। তিনি জানান, ১৯৭৯ সালের বিপ্লবের মতো কোনো সংক্ষিপ্ত বিচারবহির্ভূত মৃত্যুদণ্ড কার্যকর করা হবে না। তিনি বলেন, এই রূপান্তর ১৯৭৯ সালের বিপ্লবের মতো হবে না এবং ‘‘ধর্ম, জাতিসত্তা বা বিশ্বাস নির্বিশেষে সব ইরানির জন্য সমান অধিকার’’ নিশ্চিত করা হবে।

## বিদেশি সমর্থন
১৯৮৬ সালে বব উডওয়ার্ড লেখেন যে রেগান প্রশাসন কেন্দ্রীয় গোয়েন্দা সংস্থা (সিআইএ)-কে রেজা পাহলভিসহ ইরানি নির্বাসিতদের সমর্থন ও অর্থায়নের অনুমতি দিয়েছিল। সংস্থাটি ইরানি টেলিভিশনের ফ্রিকোয়েন্সি হাইজ্যাক করে তার ১১ মিনিটের একটি ভাষণ সম্প্রচার করে, যেখানে তিনি ঘোষণা দেন—‘‘আমি ফিরে আসব’’। ১৯৮৭ সালে প্রকাশিত টাওয়ার কমিশন–এর প্রতিবেদনে এই ঘটনাটির পেছনে সিআইএর সম্পৃক্ততার কথাও স্বীকার করা হয়। তবে ১৯৮৬ সালের সেপ্টেম্বর মাসে প্যারিসভিত্তিক ‘ফ্ল্যাগ অব ফ্রিডম’ নামের একটি গোষ্ঠী এই কাজের দায়িত্ব নিজেদের বলে দাবি করে।

১৯৮৯ সালের ফেব্রুয়ারিতে জেমস মান লেখেন, তিনি যখন সিআইএ–কে জিজ্ঞেস করেছিলেন তারা রেজা পাহলভিকে সহায়তা করেছিল কি না, তখন সংস্থাটি মন্তব্য করতে অস্বীকার করে। সংস্থার এক মুখপাত্র তাকে বলেন, ‘‘আমরা কোনো গোয়েন্দা বিষয় নিশ্চিত বা অস্বীকার করব না’’।

২০০৬ সালে *[[দ্য নিউ ইয়র্কার]]*–এ কনি ব্রুক লেখেন যে ১৯৮০-এর দশকে কয়েক বছর ধরে রেজা পাহলভি সিআইএর অর্থায়ন পেয়েছিলেন, তবে ইরান–কনট্রা কেলেঙ্কারির পর সেই সহায়তা বন্ধ হয়ে যায়। হ্যাভারফোর্ড কলেজ–এর অ্যান্ড্রু ফ্রিডম্যান লেখেন, সিআইএর পরিচালক উইলিয়াম জে. কেসির সঙ্গে সাক্ষাতের পর রেজা পাহলভি সিআইএর সঙ্গে সহযোগিতা শুরু করেন এবং মাসিক ভাতা পেতে থাকেন—যার তথ্য তিনি পাহলভির আর্থিক উপদেষ্টা ও অন্যান্য পর্যবেক্ষকদের উদ্ধৃতি দিয়ে উল্লেখ করেন। ফ্রিডম্যান আরও বলেন, গ্রেট ফলস, ভার্জিনিয়াতে তার বাসস্থান সিআইএর সদর দপ্তর জর্জ বুশ সেন্টার ফর ইন্টেলিজেন্স–এর নিকটবর্তী হওয়ার সঙ্গেও এই সম্পর্ক জড়িত ছিল।

২০২৩ সালে রেজা পাহলভি ইসরায়েল সফর করেন এবং সামাজিক মাধ্যমে লেখেন যে তিনি ও তার স্ত্রী ইয়াসমিন পাহলভি বেনিয়ামিন নেতানিয়াহু ও সারা নেতানিয়াহুর সঙ্গে সাক্ষাৎ করে আনন্দিত হয়েছেন এবং ‘‘ইরানি জনগণের গণতান্ত্রিক আকাঙ্ক্ষার প্রতি ইসরায়েলের ধারাবাহিক সমর্থনের’’ জন্য কৃতজ্ঞতা প্রকাশ করেছেন। Center for International Policy–এর ইরান বিশেষজ্ঞ সিনা তুসির মতে, ইরানি রাজতন্ত্র আন্দোলনের সঙ্গে ইসরায়েলের ‘‘খুবই স্পষ্ট ও প্রকাশ্য জোট’’ রয়েছে।

২০০৯ সালে *[[দ্য নিউ ইয়র্ক টাইমস]]*–কে দেওয়া এক সাক্ষাৎকারে রেজা পাহলভি যুক্তরাষ্ট্র সরকার বা কোনো বিদেশি সহায়তা গ্রহণের বিষয়টি অস্বীকার করেন। তিনি বলেন, ‘‘না, না। আমি আমার স্বদেশবাসী ছাড়া অন্য কোনো উৎসের ওপর নির্ভর করি না’’ এবং সিআইএর সঙ্গে কাজ করার অভিযোগকে ‘‘সম্পূর্ণ ও নিঃশর্তভাবে মিথ্যা’’ বলে অভিহিত করেন। তবে ২০১৭ সালে অ্যাসোসিয়েটেড প্রেস–এর সাংবাদিক জন গ্যামব্রেলকে তিনি বলেন, ‘‘এই মুহূর্তে আমার মূল লক্ষ্য ইরানকে মুক্ত করা। জাতীয় স্বার্থ ও স্বাধীনতা অক্ষুণ্ণ রেখে যে কেউ সাহায্য করতে প্রস্তুত—তা যুক্তরাষ্ট্র হোক, সৌদি আরব হোক, ইসরায়েল হোক বা অন্য কেউ—আমি সেই সব উপায়ই খুঁজব’’।

## সামাজিক যোগাযোগমাধ্যমে বিভ্রান্তিমূলক প্রচার অভিযান
*[[হারেতজ]]* ও *[[দ্য মার্কার]]*–এর অনুসন্ধানী প্রতিবেদনে ইরানি জনমত প্রভাবিত করা এবং ইসলামি প্রজাতন্ত্র-পরবর্তী সম্ভাব্য নেতা হিসেবে রেজা পাহলভিকে তুলে ধরার লক্ষ্যে একটি ইসরায়েল-সংযুক্ত প্রভাব বিস্তারকারী নেটওয়ার্কের অস্তিত্বের কথা জানানো হয়। প্রতিবেদনে দাবি করা হয়, এই নেটওয়ার্কটি ইসরায়েল সরকারের অর্থায়নে পরিচালিত একটি বেসরকারি প্রতিষ্ঠানের মাধ্যমে পরিচালিত হচ্ছিল, যেখানে কৃত্রিম বুদ্ধিমত্তা ব্যবহার করা হয় এবং ভুয়া অনলাইন অ্যাকাউন্ট—বিশেষ করে ফারসি ভাষাভাষী প্রোফাইল—নির্ভর করা হয়। অভিযোগ অনুযায়ী, এই নেটওয়ার্ক ফারসি ভাষাভাষীদের নিয়োগ করেছিল, যারা রেজা পাহলভির বিষয়বস্তু পুনরায় পোস্ট করত।

২০২৫ সালের অক্টোবরে হারেতজ–এর একটি অনুসন্ধানে, টরন্টো বিশ্ববিদ্যালয়–এর Citizen Lab–এর সহযোগিতায় জানানো হয় যে একটি ইসরায়েল-সংযুক্ত ডিজিটাল প্রভাব বিস্তারকারী অভিযান ফারসি ভাষাভাষী শ্রোতাদের মধ্যে রেজা পাহলভিকে প্রচার করছিল। তদন্তে দেখা যায়, এই কার্যক্রমে ভুয়া সামাজিক যোগাযোগমাধ্যম অ্যাকাউন্ট এবং কৃত্রিম বুদ্ধিমত্তা দ্বারা তৈরি ভিডিও ব্যবহার করে রাজতন্ত্রপন্থী বার্তা ছড়িয়ে দেওয়া হয়। সিটিজেন ল্যাবের বিশ্লেষণে ইঙ্গিত দেওয়া হয় যে এই প্রচার অভিযানের কার্যক্রম ইরানে ইসরায়েলি সামরিক অভিযানের সঙ্গে সময়গতভাবে সমন্বিত ছিল।

গবেষকদের মতে, একটি অত্যন্ত সংগঠিত গণমাধ্যম নেটওয়ার্ক—যেখানে পেশাদার জনসংযোগ, প্রবাসী কর্মসূচি এবং অপ্রামাণিক অনলাইন অ্যাকাউন্ট একত্রিত ছিল—সামাজিক যোগাযোগমাধ্যম জুড়ে রেজা পাহলভিকে প্রচার করে। এর ফলে আন্তর্জাতিক অঙ্গনে তার দৃশ্যমানতা বৃদ্ধি পেলেও, অনুসন্ধানী প্রতিবেদনে বলা হয় যে এতে ইরানের ভেতরে তার প্রকৃত তৃণমূল সমর্থনের মাত্রা অস্পষ্ট হয়ে পড়ে এবং বিদেশি সংযোগ, অনলাইন হয়রানি ও কৃত্রিমভাবে জনপ্রিয়তার চিত্র নির্মাণ নিয়ে বিতর্ক সৃষ্টি হয়।

## ব্যক্তিগত জীবন
### সম্পর্ক ও বিবাহ
১৯৭৮ সালে প্রকাশিত *[[People (magazine)|পিপল]]* পত্রিকার একটি প্রতিবেদনে বলা হয়, রেজা পাহলভি রোমে পরিচিত হওয়া ‘‘স্বর্ণকেশী, নীলচোখের এক সুইডিশ মডেল’’–এর সঙ্গে সম্পর্কে ছিলেন। একই প্রকাশনায় আরও জানানো হয় যে তিনি লাবক, টেক্সাস–এ তার বান্ধবীর সঙ্গে একসঙ্গে বসবাস করতেন। ১৯৮০ সাল নাগাদ তার একজন মিশরীয় বান্ধবী ছিলেন, যিনি কায়রোর আমেরিকান বিশ্ববিদ্যালয়–এর শিক্ষার্থী ছিলেন এবং যাকে ‘‘কড়া নিরাপত্তার মধ্যে’’ দেহরক্ষীরা পাহারা দিতেন বলে জানানো হয়।

১৯৮৫ সালে রেজা পাহলভি ইয়াসমিন এতেমাদ-আমিনির সঙ্গে সম্পর্কে জড়ান। তারা ১৯৮৬ সালের ১২ জুন গ্রিনউইচ, কানেকটিকাট–এ বিবাহবন্ধনে আবদ্ধ হন; সে সময় তার বয়স ছিল ২৫ বছর এবং ইয়াসমিনের বয়স ছিল ১৭ বছর। এই দম্পতির তিন কন্যা সন্তান রয়েছে—নূর (জন্ম ৩ এপ্রিল ১৯৯২), ইমান (জন্ম ১২ সেপ্টেম্বর ১৯৯৩) এবং ফারাহ (জন্ম ১৭ জানুয়ারি ২০০৪)।

২০০৪ সালে রেজা পাহলভিকে বেলজিয়ামের রাজা আলবার্ট দ্বিতীয়–এর অষ্টম নাতনি বেলজিয়ামের রাজকুমারী লুইজ–এর ‘‘অনানুষ্ঠানিক ধর্মপিতা’’ হিসেবে নামকরণ করা হয়।

রেজা পাহলভি বর্তমানে পোটোম্যাক, মেরিল্যান্ড–এ বসবাস করেন।

### ধর্মীয় বিশ্বাস
ধর্ম সম্পর্কে এক সাক্ষাৎকারে রেজা পাহলভি বলেন, ‘‘এটি একটি ব্যক্তিগত বিষয়, তবে যদি জানতে চান—আমি শিক্ষা ও বিশ্বাস উভয় দিক থেকেই একজন শিয়া মুসলিম। আমি গভীরভাবে বিশ্বাসী মানুষ’’।

২০২৪ সালের ৬ এপ্রিল যুবরাজ রেজা পাহলভি ও যুবরাজ্ঞী ইয়াসমিন পাহলভি হিউস্টন, টেক্সাস–এ অবস্থিত ভান্ডারা আতাশ কাদেহ জরথুস্ত্রীয় অগ্নিমন্দির পরিদর্শন করেন এবং সক্রিয়ভাবে ইয়াসনা আচারে অংশ নেন। সফরকালে রেজা পাহলভি বলেন, ‘‘জরথুস্ত্র ধর্ম ইরানের ইতিহাস ও সভ্যতার সঙ্গে গভীরভাবে সম্পৃক্ত। ইয়াসমিন ও আমি হিউস্টনের জরথুস্ত্রীয় অগ্নিমন্দির পরিদর্শন করেছি এই স্বদেশীয় ইরানি ধর্মকে সম্মান জানাতে এবং আমাদের জরথুস্ত্রীয় স্বদেশবাসী ও পারসি সম্প্রদায়র প্রতি সংহতি প্রকাশ করতে। এই প্রাচীন ইরানি ধর্ম আমাদের মহান সভ্যতার বিকাশ ও অগ্রগতিতে গুরুত্বপূর্ণ ভূমিকা রেখেছে, এবং আজকের তরুণদের মধ্যে এর প্রভাব আরও বিস্তৃত হবে বলে আমি দৃঢ়ভাবে বিশ্বাস করি’’।

## আর্থিক ও আইনগত বিষয়
### আর্থিক অবস্থা
২০১৮ সালের ডিসেম্বর মাসে *[[Politico]]*–এ প্রকাশিত এক প্রতিবেদনে বলা হয়, রেজা পাহলভি ‘‘মূলত তার পারিবারিক সম্পদের অবশিষ্ট অংশের ওপর নির্ভর করে জীবনযাপন করেন এবং তার একমাত্র পূর্ণকালীন কাজ হলো ইরান সম্পর্কে কথা বলা’’।

### ''Shahbazi v. Pahlavi''
১৯৯০ সালে, ইম্পেরিয়াল গার্ড–এর সাবেক সদস্য আলি হায়দার শাহবাজি, যিনি দীর্ঘদিন রেজা পাহলভির দেহরক্ষী হিসেবে কাজ করেছিলেন, আলেকজান্দ্রিয়া, ভার্জিনিয়া–এর জেলা আদালতে একটি মামলা দায়ের করেন। তিনি অভিযোগ করেন, ইরানি প্রথা ভঙ্গ করে রেজা পাহলভি তাকে আর্থিকভাবে দেখাশোনার অঙ্গীকার ভঙ্গ করেছেন। তখন ৫৮ বছর বয়সী শাহবাজি আদালতে বলেন, পাহলভি তাকে নিয়োগের সময় আশ্বাস দিয়েছিলেন—‘‘আমি তোমার সব খরচ দেব। আমার বাবা যেমন করেননি, তার চেয়েও ভালোভাবে আমি তোমার দেখাশোনা করব’’—এই আশ্বাসে তিনি ইরানে ৪ লাখ ডলারের বেশি সম্পত্তি পরিত্যাগ করেন। পরে ১৯৮৯ সালে তাকে কেবল করমর্দন ও ৯,০০০ ডলার দিয়ে বরখাস্ত করা হয়। শাহবাজি কর ও জরিমানার বাবদ ৩০,০০০ ডলার এবং অবসর জীবনের জন্য অনির্ধারিত পরিমাণ ক্ষতিপূরণ দাবি করেন। রেজা পাহলভির আইনজীবী এই দাবি নাকচ করে বলেন, শাহবাজি কয়েক হাজার ডলার মূল্যের উপহার পেয়েছিলেন এবং গ্রেট ফলস, ভার্জিনিয়া–এ পাহলভির বাড়িতে বিলাসবহুলভাবে বসবাসের সুযোগও পেয়েছিলেন। তিনি আরও বলেন, অর্থের অভাবে তার মক্কেল তাকে বরখাস্ত করতে বাধ্য হন। রেজা পাহলভি স্বীকার করেন যে শাহবাজি তার একজন বিশ্বস্ত বন্ধু ছিলেন, তবে তিনি যতদিন পেরেছেন ততদিনই সহায়তা দিয়েছেন। তিনি বিচারককে আরও বলেন, ‘‘আমার আর্থিক বিষয়গুলোর দৈনন্দিন ব্যবস্থাপনায় আমি জড়িত ছিলাম না’’।

১৯৯১ সালে জেলা বিচারক আলবার্ট ভিকার্স ব্রায়ান জুনিয়র রায় দেন যে রেজা পাহলভির ‘‘তার সম্পত্তির অর্থ কীভাবে ব্যয় করা হতো সে সম্পর্কে খুব কম জ্ঞান ছিল এবং গৃহকর্মীদের সঙ্গে কর্মসংস্থানের চুক্তির জন্য তাকে ব্যক্তিগতভাবে দায়ী করা যায় না’’—এই যুক্তিতে মামলাটি খারিজ করা হয়। গণমাধ্যমের প্রতিবেদন অনুযায়ী, বিচারক মামলা খারিজ করার সময় আদালতে রেজা পাহলভি কেঁদে ফেলেন।

### ''Ansari v. Pahlavi''
১৯৯০ সালে রেজা পাহলভি এবং তার ঘনিষ্ঠ সহযোগী ও আর্থিক উপদেষ্টা আহমাদ আলি মাসউদ আনসারি একে অপরের বিরুদ্ধে মামলা দায়ের করেন। রেজা পাহলভি আনসারির বিরুদ্ধে ২ কোটি ৪০ লাখ ডলার তছরুপ–এর অভিযোগ আনেন, আর আনসারি পাল্টা পাহলভির বিরুদ্ধে ১৭ লাখ ডলারের আইনি দাবি উত্থাপন করেন। বিচার চলাকালে রেজা পাহলভির আইনজীবী আদালতে বলেন, ‘‘তার রাজনৈতিক দায়িত্বের চাপ এবং আর্থিক বিষয়ে অভিজ্ঞতার অভাবের কারণে, রেজা পাহলভিকে তার তহবিল ব্যবস্থাপনার ক্ষেত্রে পুরোপুরি আনসারির ওপর নির্ভর করতে হয়েছিল… বহু বছর ধরে পাহলভির বিশ্বাসে আনসারির কোনো বিকল্প ছিল না। বিপরীতে, আনসারির চেয়ে বেশি কেউ পাহলভির বিশ্বাস ভঙ্গ করেনি’’। তিনি আরও দাবি করেন, আনসারি ইরানের ইসলামি প্রজাতন্ত্র–এর একজন এজেন্ট ছিলেন। আনসারি এই অভিযোগ অস্বীকার করেন এবং পাহলভির বিলাসী ব্যয়কেই অর্থ অপচয়ের জন্য দায়ী করেন। তিনি বলেন, পাহলভি যা জানতেন ও নির্দেশ দিতেন, তিনি কেবল সেগুলোই বাস্তবায়ন করেছেন।

আদালত আনসারিকে তার অর্থ ব্যবস্থাপনার পূর্ণ হিসাব দিতে নির্দেশ দেয়, তবে তিনি দাবি করেন যে সম্ভাব্য জব্দ এড়াতে নথিগুলো ধ্বংস করা হয়েছে। ১৯৯৬ সালে আদালত রায় দেয় যে আনসারিকে রেজা পাহলভিকে ৭.৩ মিলিয়ন ডলার পরিশোধ করতে হবে এবং অতিরিক্ত ২ মিলিয়ন ডলার জরিমানা দিতে হবে।

## টেলিভিশন নেটওয়ার্ক
২০১৪ সালের নভেম্বর মাসে রেজা পাহলভি তার নিজস্ব টেলিভিশন ও রেডিও নেটওয়ার্ক ‘‘Ofogh Iran’’ প্রতিষ্ঠা করেন। ২০১৭ সালের জুলাই মাসে প্রকাশিত এক প্রতিবেদনে জানানো হয় যে ‘‘Ofogh Iran International Media’’ টেলিথনটি আর রেজা পাহলভির মালিকানাধীন ছিল না।

## সম্মাননা

### জাতীয়
*  পাহলভি অর্ডার–এর সার্বভৌম ও গ্র্যান্ড কলার (২৬ সেপ্টেম্বর ১৯৬৭, ইরান)
*  মোহাম্মদ রেজা শাহ পাহলভির রাজ্যাভিষেক পদক (২৬ অক্টোবর ১৯৬৭, ইরান)
*  ২৫তম শতবার্ষিকী পদক (১৪ অক্টোবর ১৯৭১, ইরান)
*  পার্সেপোলিস পদক (১৫ অক্টোবর ১৯৭১, ইরান)

### বিদেশি
*  রয়্যাল অর্ডার অব দ্য সেরাফিম–এর নাইট (২৪ নভেম্বর ১৯৭০, সুইডেন)
*  ইতালীয় প্রজাতন্ত্রের অর্ডার অব মেরিট–এর নাইট গ্র্যান্ড ক্রস (১৫ ডিসেম্বর ১৯৭৪, ইতালি)
*  রয়্যাল অর্ডার অব ইসাবেলা দ্য ক্যাথলিক–এর কলারধারী নাইট (১৯ এপ্রিল ১৯৭৫, স্পেন)
*  লেজিওন অব অনার–এর গ্র্যান্ড ক্রস (১৪ ডিসেম্বর ১৯৭৬, ফ্রান্স)
*  অস্ট্রিয়া প্রজাতন্ত্রের সেবার জন্য সম্মাননা–এর গ্র্যান্ড স্টার (১৯৭৬, অস্ট্রিয়া)
*  রয়্যাল অর্ডার অব দ্য ড্রাম–এর গ্র্যান্ড কলার (রুয়ান্ডা)
*  সুপ্রিম অর্ডার অব দ্য মোস্ট হোলি অ্যানানসিয়েশন–এর নাইট (২৬ এপ্রিল ২০২৩, House of Savoy)

### অন্যান্য স্বীকৃতি
* Radio Farda–র বর্ষসেরা ব্যক্তি অনলাইন জরিপ (২০১১)
* সিটির চাবি—বেভারলি হিলস (২৩ জানুয়ারি ২০১৭, লস অ্যাঞ্জেলেস, ক্যালিফোর্নিয়া)

## গ্রন্থপঞ্জি
* *গোজাশতে ভা আয়ান্দে*, লন্ডন: Kayham Publishing, ২০০০। (ফারসি ভাষায়)
* *উইন্ডস অব চেঞ্জ: দ্য ফিউচার অব ডেমোক্রেসি ইন ইরান*, Regnery Publishing Inc., ২০০২, ।
* *ইরান: ল্যুর দ্য শোয়া*, Denoël, ২০০৯। (ফরাসি ভাষায়)

## টীকা

## তথ্যসূত্র

বিষয়শ্রেণী:১৯৬০-এ জন্ম
বিষয়শ্রেণী:২০শ শতাব্দীর ইরানি লেখক
বিষয়শ্রেণী:২১শ শতাব্দীর ইরানি লেখক
বিষয়শ্রেণী:ইসলামবাদের সমালোচক
বিষয়শ্রেণী:যুবরাজ
বিষয়শ্রেণী:মিশরে ইরানি বিপ্লবের নির্বাসিত
বিষয়শ্রেণী:মেক্সিকোতে ইরানি বিপ্লবের নির্বাসিত
বিষয়শ্রেণী:মরক্কোয় ইরানি বিপ্লবের নির্বাসিত
বিষয়শ্রেণী:পানামায় ইরানি বিপ্লবের নির্বাসিত
বিষয়শ্রেণী:বাহামা দ্বীপপুঞ্জে ইরানি বিপ্লবের নির্বাসিত
বিষয়শ্রেণী:মার্কিন যুক্তরাষ্ট্রে ইরানি বিপ্লবের নির্বাসিত
বিষয়শ্রেণী:ইরানি শিয়া মুসলিম
বিষয়শ্রেণী:সমাজতন্ত্র বিরোধী ইরানি
বিষয়শ্রেণী:ইরানি ভিন্নমতাবলম্বী
বিষয়শ্রেণী:মার্কিন যুক্তরাষ্ট্রে ইরানি অভিবাসী
বিষয়শ্রেণী:জীবিত ব্যক্তি
বিষয়শ্রেণী:মাহশা আমিনী প্রতিবাদ
বিষয়শ্রেণী:মোহাম্মদ রেজা পাহলভি
বিষয়শ্রেণী:রাজশাসকের পুত্র
বিষয়শ্রেণী:সাউদার্ন ক্যালিফোর্নিয়া বিশ্ববিদ্যালয়ের প্রাক্তন শিক্ষার্থী
বিষয়শ্রেণী:উইলিয়ামস কলেজের প্রাক্তন শিক্ষার্থী